พายุเฮอร์ริเคน Sandy จะกระหน่ำหลายรัฐทางตะวันออกของสหรัฐฯ รวมระยะทางกว่า 1,200 ไมล์และกระทบชีวิตผู้คนราว 60 ล้านคน
พายุรุนแรงที่สุดลูกหนึ่งในประวัติศาสตร์ของสหรัฐฯ นี้อาจทำให้ไฟดับเป็นวงกว้างและสร้างความไม่แน่นอนเรื่องการไปใช้สิทธิเลือกตั้งของคนอเมริกัน
หลายรัฐตามแนวชายฝั่งทะเลด้านตะวันออกของสหรัฐฯ ตั้งแต่รัฐ South Carolina จนถึง Connecticut กำลังเตรียมรับมือกับพายุเฮอร์ริเคน Sandy ซึ่งก่อตัวอยู่ในมหาสมุทรแอตแลนติค และคาดว่าจะขึ้นฝั่งในค่ำวันจันทร์หรืออังคารที่จุดใดจุดหนึ่งระหว่างกรุงวอชิงตัน ดี.ซี. จนถึงนครนิวยอร์ค คาดว่าพายุลูกนี้จะทำให้ฝนตกหนัก มีกำลังลมแรงอย่างน้อยประมาณ 80 กิโลเมตรต่อชั่วโมง ทำให้เกิดน้ำท่วมใหญ่ มีหิมะตกในบางพื้นที่ และอาจทำให้ไฟฟ้าดับเป็นวงกว้างนานติดต่อกันหลายวันด้วย ขณะนี้ทั้งประธานาธิบดีโอบาม่าและนายมิตต์ รอมนีย์ได้ปรับและยกเลิกแผนการหาเสียงในรัฐที่สำคัญบางรัฐซึ่งอยู่ในเส้นทางของพายุลูกนี้ เช่นรัฐ Virginia และเจ้าหน้าที่ฝ่ายหาเสียงของประธานาธิบดีโอบาม่ากล่าวว่าความสนใจสำคัญของผู้นำสหรัฐฯ อยู่ที่สวัสดิภาพความปลอดภัยของประชาชนผู้อาจได้รับผลกระทบจากพายุนี้ และรัฐบาลรวมทั้งผู้รับผิดชอบของหลายรัฐในเส้นทางของพายุดังกล่าวได้ประกาศภาวะฉุกเฉินและเตรียมรับมือกับผลกระทบของพายุอย่างเต็มที่ อย่างไรก็ตามปัญหาสำคัญอย่างหนึ่งซึ่งพายุ Sandy นี้ได้สร้างขึ้น คือความไม่แน่นอนเรื่องความสามารถและความตั้งใจในการไปใช้สิทธิเลือกตั้งของคนอเมริกันในวันที่ 6 พฤศจิกายน หากพายุดังกล่าวสร้างความเสียหายอย่างร้ายแรงต่อชีวิตและทรัพย์สิน รวมทั้งทำให้เกิดปัญหาไฟฟ้าดับเป็นวงกว้างตามมา